b'\n_START_ARTICLE_\nMarko Rothm\xc3\xbcller\n_START_PARAGRAPH_\nMarko Rothm\xc3\xbcller (Trnjani kraj Slavonskog Broda, 31. prosinca 1908. \xe2\x80\x94 Bloomington, Indiana 20. sije\xc4\x8dnja 1993.), bariton, pijanist i skladatelj_NEWLINE_Marko Rothm\xc3\xbcller je umjetnik iznimne glazbene kulture. Studirao je u Zagrebu a usavr\xc5\xa1avao se u Be\xc4\x8du kod Regine Weiss, Franz Steinera (pjevanje) i Albana Berga (kompozicija). Debitirao je 1932. u Hamburgu u ulozi Ottkoara (Strijelac Vilenjak C.M. von Webera) te se odmah uvrstio me\xc4\x91u vode\xc4\x87e europske interprete herojskih baritonskih likova. U Zagrebu je djelovao od 1933. do 1935. God. 1935. seli u Z\xc3\xbcrich, gdje je do 1947. bio stalni \xc4\x8dlan opere, istakav\xc5\xa1i se u Verdijevim (Amonasro, grof Luna, Macbeth) i Wagnerovim (Hans Sachs, Kothner, Talramund, Amfortas, Wolfram) ulogama. God. 1938., na praizvedbi Hindemithove opere Mathis der Maler u Z\xc3\xbcrichu, bio je prvi Truchsess. Izme\xc4\x91u 1946. i 1949. bio je \xc4\x8dlan be\xc4\x8dke Staatsoper. U londonskom Covent Garden operi debitirao je 1939. kao Kru\xc5\xa1ina u Prodanoj nevjesti, pod upravom Sir Thomasa Beechama, da bi se tamo vratio sa Staatsoperom 1947. kao Jochanaan (Saloma). Stalni \xc4\x8dlan Covent Graden opere je bio je izme\xc4\x91u 1948. i 1952. interpretiraju\xc4\x87i me\xc4\x91u ostalim Escamillia, Scarpiu, Kneza Igora, Nicka Shadowa i Tomskog, te Wozzecka u prvoj engleskoj scenskoj izvedbi Bergove opere, koju je dirigirao Erich Kleiber. U Glyndebourne operi nastupao je izme\xc4\x91u 1949. i 1955. kao Guiglielmo, Count Almaviva, Don Carlo (Mo\xc4\x87 sudbine), Macbeth, i Nich Schadow. Povremeno je tako\xc4\x91er pjevao i u operi u Edinburghu. U Americi je debitirao 1948. u New York City Center Opera (Amonasro), nakon \xc4\x8dega je \xc4\x8desto nastupao na ameri\xc4\x8dkim koncertnim i opernim pozornicama. U Metropolitan Operi, New York, je debitirao 1959. godine kao Kothner u Wagnerovim Majstorima pjeva\xc4\x8dima, i nastupao tamo do 1961. te ponovo u sezoni 1964/65. God. 1955. bio je imevan profesorom pjevanja na Indiana University, Bloomington. Zanimanje za \xc5\xbeidovsku glazbu potaklo ga je na istra\xc5\xbevanje njezine povijesti, aran\xc5\xbeiranje sefardskih folklornih pjesama, a u Zagrebu (1932.) i u Z\xc3\xbcrichu (1942.) osnovao je Omanut, dru\xc5\xa1tvo za njegovanje \xc5\xbeidovske glazbe. Bio je majstor interpretacije popijevke, \xc5\xa1to je zabilje\xc5\xbeeno i na snimkama gramofonske tvrtke EMI.'